Piegādātāja jautājums
Iepazīstoties ar iepirkuma dokumentāciju, lūdzam sniegt skaidrojumu par nolikuma 3.2.5. punktā noteikto prasību pretendentiem obligāti veikt objekta apsekošanu.
Ņemot vērā, ka Publisko iepirkumu likuma pamatprincipi paredz nodrošināt vienlīdzīgu attieksmi pret piegādātājiem, brīvu konkurenci un samērīgas prasības, lūdzam sniegt skaidrojumu par minētās prasības objektīvo nepieciešamību un tās samērīgumu konkrētā iepirkuma priekšmeta kontekstā.
Lūdzam atbildēt uz turpmāk minētajiem jautājumiem.
1. Kādu konkrētu tehnisku vai citu būtisku informāciju pretendents var iegūt tikai klātienes objekta apsekošanā un kuru nav iespējams nodrošināt ar iepirkuma dokumentāciju (piemēram, telpu plāniem, izmēriem, fotofiksācijām vai citu informāciju)?
2. Kā Pasūtītājs ir izvērtējis obligātās objekta apsekošanas prasības samērīgumu un atbilstību Publisko iepirkumu likuma pamatprincipiem, jo īpaši brīvas konkurences, vienlīdzīgas attieksmes pret piegādātājiem un samērīguma principiem?
3. Vai pirms šādas prasības noteikšanas tika izvērtēta iespēja sasniegt iepirkuma mērķi ar mazāk konkurenci ierobežojošiem līdzekļiem, piemēram, paredzot objekta apsekošanu kā brīvprātīgu iespēju vai nodrošinot papildu tehnisko informāciju iepirkuma dokumentācijā?
4. Vai Pasūtītājs ir izvērtējis, vai obligātā objekta apsekošana var radīt situāciju, kurā pirms piedāvājumu iesniegšanas termiņa beigām Pasūtītājam kļūst zināms potenciālo pretendentu loks? Lūdzam skaidrot, kā šādā gadījumā tiek nodrošināta vienlīdzīga attieksme pret piegādātājiem un iepirkuma procesa objektivitāte.
Lūdzam norādīt objektīvos apsvērumus, kuru dēļ obligāta objekta apsekošana šajā iepirkumā ir nepieciešama un samērīga.
Vienlaikus aicinām izvērtēt iespēju grozīt nolikuma 3.2.5. punktu, nosakot objekta apsekošanu kā pretendentu tiesības, nevis obligātu dalības nosacījumu.
Atbilde uz piegādātāja jautājumu
Izvērtējot piegādātāja jautājumus, Pasūtītājs sniedz šādu skaidrojumu.
Pasūtītājs ir noteicis nolikuma 3.2.5. punktā paredzēto obligāto telpu apskati, izvērtējot iepirkuma priekšmetu un uzskata, ka šāda prasība ir objektīvi pamatota, samērīga un tieši saistīta ar iepirkuma priekšmeta kvalitatīvu izpildi.
1. Daļa no iepirkuma priekšmeta  ir pēc individuāla pasūtījuma izgatavojamu mēbeļu piegāde un uzstādīšana. Lai sagatavotu tehniski un finansiāli pamatotu piedāvājumu, pretendentam ir nepieciešams iepazīties ar telpu faktisko situāciju, tai skaitā telpu konfigurāciju, piekļuves iespējām, montāžas apstākļiem, esošo inženierkomunikāciju izvietojumu, iespējamajiem šķēršļiem un citiem apstākļiem, kas var ietekmēt mēbeļu izgatavošanu, piegādi un uzstādīšanu.
Lai gan iepirkuma dokumentācijā ir sniegta informācija par iepirkuma priekšmetu, objektīvi nav iespējams dokumentācijā pilnībā atspoguļot visus faktiskos apstākļus, kuri pretendentam var būt nozīmīgi piedāvājuma sagatavošanai un līguma izpildei. Telpu apskates mērķis ir nodrošināt, ka pretendenti iepazīstas ar objekta faktisko situāciju un sagatavo tai atbilstošus piedāvājumus.
2. Nosakot prasību par obligātu telpu apskati, Pasūtītājs ir ievērojis Publisko iepirkumu likumā noteiktos publisko iepirkumu principus. Prasība ir vienāda visiem pretendentiem, nav diskriminējoša un ir tieši saistīta ar iepirkuma priekšmetu.
Pasūtītāja ieskatā prasība ir samērīga, jo tās mērķis ir nodrošināt kvalitatīvu un salīdzināmu piedāvājumu iesniegšanu, vienlaikus mazinot risku, ka līguma izpildes laikā radīsies domstarpības vai nepieciešamība veikt izmaiņas sakarā ar pretendenta nepietiekamu iepazīšanos ar objekta faktiskajiem apstākļiem.
3. Pasūtītājs ir izvērtējis iespēju sasniegt iepirkuma mērķi ar citiem līdzekļiem, tomēr secinājis, ka telpu plāni, tehniskā dokumentācija, fotofiksācijas vai cita rakstveida informācija nevar pilnvērtīgi aizstāt objekta apskati dabā, turklāt pasūtītājs nevar zināt visus apstākļus, kuri ir būtiski pretendentam piedāvājuma sagatavošanā. Ņemot vērā, ka daļa no mēbelēm tiks izgatavotas pēc individuāla pasūtījuma un uzstādītas konkrētās telpās, Pasūtītājs uzskata, ka obligāta telpu apskate ir nepieciešama, lai visi pretendenti vienādā apjomā iepazītos ar faktiskajiem apstākļiem un varētu sagatavot pilnvērtīgus piedāvājumus.
4. Pasūtītājs apzinās, ka telpu apskates organizēšanas rezultātā tam kļūst zināms to piegādātāju loks, kuri ir izrādījuši interesi par iepirkumu. Šis apstāklis pats par sevi nerada Publisko iepirkumu likuma principu pārkāpumu. Pasūtītājs nesaskata riskus, kāpēc telpu apskates dēļ iepirkumā netiktu nodrošināta vienlīdzīga attieksme pret piegādātājiem un iepirkuma procesa objektivitāte.
Pasūtītājs nodrošina vienlīdzīgu attieksmi pret visiem pretendentiem, organizējot telpu apskati pēc vienādiem nosacījumiem visiem ieinteresētajiem piegādātājiem. Telpu apskates laikā netiek sniegta individuāla informācija vai sniegtas atbildes uz jautājumiem, kas varētu radīt priekšrocības kādam no pretendentiem. 
Papildus Pasūtītājs vērš uzmanību, ka nolikums neparedz prasību telpu apskatē piedalīties pretendenta paraksttiesīgajai personai. Telpu apskati var veikt jebkurš pretendenta deleģēts pārstāvis, kuram ir nepieciešamās zināšanas piedāvājuma sagatavošanai.
Ņemot vērā iepriekš minēto, Pasūtītājs neuzskata par pamatotu grozīt nolikuma 3.2.5. punktu un noteikt telpu apskati par brīvprātīgu. 

